জর্ডান জাদুঘর

জর্ডান জাদুঘরটি জর্ডানের আম্মানের রাস আল-আইন জেলায় অবস্থিত। এটি ২০১৪ সালে নির্মাণ করা হয়েছে। এই জাদুঘরটি জর্ডানের বৃহত্তম জাদুঘর এবং এখানে দেশের সবচেয়ে গুরুত্বপূর্ণ কিছু প্রত্নতাত্ত্বিক নিদর্শন রয়েছে। এর দুটি প্রধান স্থায়ী প্রদর্শনী হল ডেড সি স্ক্রোলস যার মধ্যে কপার স্ক্রোলও রয়েছে এবং ৯০০০ বছর পুরনো ʿআইন গজল মূর্তি, যা এখন পর্যন্ত নির্মিত প্রাচীনতম মানব মূর্তিগুলির মধ্যে অন্যতম। এই জাদুঘরটিতে জর্ডানের বিভিন্ন প্রাগৈতিহাসিক এবং প্রাচীন প্রত্নতাত্ত্বিক স্থান থেকে প্রাপ্ত নিদর্শনগুলি উপস্থাপন করা হয়েছে। এখানকার সংগ্রহগুলি কালানুক্রমিকভাবে সাজানো হয়েছে। জাদুঘরে বক্তব্য কক্ষ, বহিরঙ্গন প্রদর্শনী, একটি গ্রন্থাগার, একটি সংরক্ষণ কেন্দ্র এবং শিশুদের কার্যকলাপের জন্য একটি এলাকাও রয়েছে। জাদুঘরটি রানী রানিয়ার নেতৃত্বে একটি কমিটি দ্বারা প্রতিষ্ঠিত হয়েছিল এবং জর্ডানের একমাত্র জাদুঘর হয়ে ওঠে যা আধুনিক প্রত্নবস্তু-সংরক্ষণ প্রযুক্তি বাস্তবায়ন করে। প্রেক্ষাপট জর্ডানের সবচেয়ে গুরুত্বপূর্ণ প্রত্নতাত্ত্বিক নিদর্শনগুলো সংরক্ষণের জন্য ১৯৫১ সালে আম্মানের সিটাডেল হিলের উপরে জর্ডান প্রত্নতাত্ত্বিক জাদুঘর প্রতিষ্ঠিত হয়েছিল। যাইহোক, পুরানো স্থানটি খুব ছোট হয়ে যাওয়ায় ২০০৫ সালে একটি নতুন আধুনিক জাদুঘর তৈরির পরিকল্পনা করা হয়। রানী রানিয়ার নেতৃত্বে একটি যৌথ কমিটিকে আন্তর্জাতিক মানের সাথে সঙ্গতিপূর্ণ একটি নতুন জাদুঘর তৈরির দায়িত্ব দেওয়া হয়েছিল। ২০০৯ সালে নির্মাণ কাজ শুরু হয় এবং ১০,০০০ বর্গ মিটারেরও বেশি এলাকা জুড়ে জাদুঘরটি ২০১৪ সালে আনুষ্ঠানিকভাবে খোলা হয়। অবস্থান জাদুঘরটি আম্মানের কেন্দ্রস্থলের কাছে রাস আল-আইন এলাকায়, বৃহত্তর আম্মান পৌরসভার সদর দফতরের সংলগ্ন অবস্থিত। এটি আম্মানের প্রধান প্রত্নতাত্ত্বিক স্থান যেমন রোমান থিয়েটার, নিম্ফিয়াম, আম্মান সিটাডেল এবং হাশেমাইট প্লাজা থেকে মাত্র ২০ মিনিটের হাঁটা পথ দূরে অবস্থিত। প্রধান নিদর্শন জাদুঘরের সংগ্রহে রয়েছে ১.৫ মিলিয়ন বছর পুরোনো পশুর হাড়, ৯০০০ বছর পুরোনো ʿআইন গাজাল চুন-সুরকির মূর্তি, কপার স্ক্রোল সহ ডেড সি স্ক্রোলসের অংশবিশেষ এবং মেশা স্টিলের একটি প্রতিরূপ। 'আইন গাজাল-এ পাওয়া মানুষের মূর্তিগুলো বিশ্বের প্রাচীনতম মূর্তিগুলোর মধ্যে অন্যতম। 'আইন গাজাল আম্মানের একটি প্রধান নব্যপ্রস্তর যুগের গ্রাম যা ১৯৮১ সালে আবিষ্কৃত হয়েছিল। ডেড সি কপার স্ক্রোলটি খিরবেত কুমরানের কাছে পাওয়া গিয়েছিল এবং এতে লুকানো সোনা ও রুপার একটি তালিকা, সেইসাথে কিছু পাত্রের উল্লেখ রয়েছে, যা সম্ভবত আনুমানিক ৬৮ খ্রিস্টাব্দে জেরুজালেমের মন্দির থেকে নেওয়া হয়েছিল। এটি মিশনাইক-শৈলীর হিব্রু ভাষায় লেখা। মেশা স্টেলা হল একটি বিশাল কালো ব্যাসল্ট পাথর যা মোয়াবে স্থাপন করা হয়েছিল এবং মোয়াবীয় রাজা মেশা এটিতে খোদাই করেছিলেন, যেখানে তিনি মোয়াবে (আধুনিক আল-কারাক) তার শুরু করা নির্মাণ প্রকল্পগুলির জন্য নিজের প্রশংসা করেন এবং ইসরায়েলীয়দের বিরুদ্ধে তার গৌরব ও বিজয়কে স্মরণ করেন। এই স্টেলাটি বাইবেলের ইতিহাসের অন্যতম গুরুত্বপূর্ণ প্রত্যক্ষ বিবরণ। অন্যান্য প্রধান প্রত্নবস্তু হল বালু'আ স্টেলা, যেখানে একটি মিশরীয় হায়ারোগ্লিফিক শিলালিপি রয়েছে, এবং গ্রীক দেবী টাইকির একটি মার্বেল মাথা রয়েছে। আরো দেখুন জর্ডানের জাদুঘরের তালিকা তথ্যসূত্র অফিসিয়াল ওয়েবসাইট ফেসবুক পেইজ বহিঃসংযোগ